b'\n_START_ARTICLE_\nMargaret Osborne duPont\n_START_PARAGRAPH_\nMargaret Evelyn Osborne duPont  (4. maaliskuuta 1918 Joseph, Oregon \xe2\x80\x93 24. lokakuuta 2012) oli yhdysvaltalainen naistennispelaaja._NEWLINE_DuPont voitti yhteens\xc3\xa4  37 Grand Slam -mestaruutta kaksinpeliss\xc3\xa4, nelinpeliss\xc3\xa4 ja sekanelinpeliss\xc3\xa4, mink\xc3\xa4 ansiosta h\xc3\xa4n sijoittuu niiden m\xc3\xa4\xc3\xa4r\xc3\xa4ss\xc3\xa4 kaikkien aikojen listalla nelj\xc3\xa4nneksi, vaikka h\xc3\xa4n ei koskaan osallistunutkaan Australian mestaruuskilpailuihin. H\xc3\xa4nen Grand Slam -voitoistaan 25 tuli Yhdysvaltain mestaruuskilpailuista._NEWLINE_DuPont voitti parinsa Louise Brough Clappin kanssa kaikkiaan kaksikymment\xc3\xa4 Grand Slam -nelinpelititteli\xc3\xa4. He voittivat yhdeks\xc3\xa4n kertaa per\xc3\xa4kk\xc3\xa4in Yhdysvaltojen mestaruuskilpailut 1942\xe2\x80\x931950 ja veiv\xc3\xa4t mestaruuden 12 kertaa niiden 14 vuoden aikana, joina he osallistuivat turnaukseen peliparina. _NEWLINE_Vuosina 1938\xe2\x80\x931958 DuPont sijoitettiin yhdysvaltalaisista naispelaajista kymmenen parhaan joukkoon nelj\xc3\xa4toista kertaa ja ykk\xc3\xb6seksi 1948\xe2\x80\x931950.  _NEWLINE_Niiss\xc3\xa4 kymmeness\xc3\xa4 Wightman Cup -kisassa, joihin DuPont osallistui, h\xc3\xa4n voitti kaikki pelaamansa kymmenen kaksinpeli\xc3\xa4 ja yhdeks\xc3\xa4n nelinpeli\xc3\xa4. H\xc3\xa4n oli Yhdysvaltain joukkueen kapteenina yhdeks\xc3\xa4n kertaa, ja niist\xc3\xa4 oli tuloksena kahdeksan Wightman Cupin voittoa. H\xc3\xa4n avioitui William duPontin kanssa 1947 ja lopetti my\xc3\xb6hemmin uransa v\xc3\xa4liaikaisesti synnytt\xc3\xa4\xc3\xa4kseen poikansa. H\xc3\xa4n voitti kuitenkin Grand Slam -turnauksia viel\xc3\xa4 synnytyksen j\xc3\xa4lkeenkin ja on yksi harvoista t\xc3\xa4h\xc3\xa4n saavutukseen ylt\xc3\xa4neist\xc3\xa4 naisista.  _NEWLINE_DuPont valittiin International Tennis Hall of Famen j\xc3\xa4seneksi 1967.'